ระเบียบองค์การบริหารส่วนตำบลบ้านหวดระเบียบองค์การบริหารส่วนตำบลบ้านหวดว่าด้วยข้อมูลข่าวสารของราชการพ.ศ. ๒๕๔๒------------ เพื่อให้การบริหารการจัดระบบการขอการอนุญาต และการบริหารข้อมูลข่าวสารของราชการที่อยู่ในความรับผิดชอบขององค์การบริหารส่วนตำบลบ้านหวด อำเภองาวจังหวัดลำปาง เป็นไปด้วยความเรียบร้อยรวดเร็วและมีประสิทธิภาพถูกต้องตามกฎหมายและระเบียบของราชการองค์การบริหารส่วนตำบลบ้านหวดจึงออกระเบียบฯ ไว้ ดังต่อไปนี้ ข้อ๑ ระเบียบนี้เรียกว่า"ระเบียบองค์การบริหารส่วนตำบลบ้านหวด ว่าด้วยข้อมูลข่าวสารราชการ พ.ศ. ๒๕๔๒" ข้อ๒ระเบียบนี้ให้ใช้บังคับตั้งแต่วันประกาศเป็นต้นไป ข้อ๓ บรรดาระเบียบ ข้อบังคับ และคำสั่งอื่นใดขององค์การบริหารส่วนตำบลบ้านหวดในส่วนที่กำหนดไว้แล้วในระเบียบนี้หรือซึ่งขัดแย้งกับระเบียบให้ใช้ระเบียบนี้แทน ข้อ๔ระเบียบนี้ให้ใช้บังคับแก่พนักงานส่วนตำบล ลูกจ้างและผู้ซึ่งมาช่วยปฏิบัติงานขององค์การบริหารส่วนตำบลบ้านหวด ข้อ๕ ในระเบียบนี้ "ข้อมูลข่าวสาร"หมายความว่า สิ่งที่สื่อความหมายให้รู้เรื่องราวข้อเท็จจริงข้อมูลหรือสิ่งอื่นใด ๆตามกฎหมายว่าด้วยข้อมูลข่าวสารของราชการอยู่ในความรับผิดชอบขององค์การบริหารส่วนตำบลบ้านหวด "ส่วนราชการ"หมายความว่า กระทรวง ทบวง กรม และให้หมายความรวมถึงรัฐวิสาหกิจ หน่วยงาน หรือองค์กรของรัฐ "เจ้าหน้าที่ประสานงาน"หมายความว่า ผู้ซึ่งปฏิบัติงานให้แก่องค์การบริหารส่วนตำบลบ้านหวด ข้อ๖ให้ประธานกรรมการบริหารองค์การบริหารส่วนตำบลบ้านหวดรักษาการให้เป็นไปตามระเบียบนี้และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ ในกรณีที่ไม่สามารถปฏิบัติระเบียบนี้ได้ให้ประธานกรรมการบริหารองค์การบริหารส่วนตำบลบ้านหวดมีอำนาจวินิจฉัยสั่งการตามที่เห็นสมควร หมวด ๑ คณะกรรมการบริหารข้อมูลข่าวสาร ------------ ข้อ๗ ให้มี"คณะกรรมการบริหารข้อมูลข่าวสารองค์การบริหารส่วนตำบลบ้านหวด" ประกอบด้วย ประธานกรรมการบริหาร เป็นประธานกรรมการบริหาร เป็นรองประธาน หัวหน้าส่วนการคลัง เป็นเลขานุการหัวหน้าส่วนโยธา เป็นผู้ช่วยเลขานุการ ข้อ๘ให้คณะกรรมการบริหารข้อมูลข่าวสารขององค์การบริหารส่วนตำบลบ้านหวด มีอำนาจและหน้าที่ดังต่อไปนี้ (๑)เสนอนโยบายหรือมาตรการเกี่ยวกับการบริหารการจัดระบบ การขอการอนุญาตและการบริหารข้อมูลข่าวสาร (๒)ให้คำแนะนำหรือเสนอความเห็นเกี่ยวกับข้อมูลข่าวสารที่ลงพิมพ์ในราชกิจจานุเบกษา รวมทั้งการจัดพิมพ์และการเผยแพร่ (๓)ให้คำแนะนำหรือเสนอความเห็นเกี่ยวกับการจัดทำและปรับปรุงข้อมูลข่าวสารตามระเบียบสำนักนายกรัฐมนตรีว่าด้วยงานสารบรรณหรือข้อมูลข้าวสารอื่นที่เป็นประโยชน์ต่อทางราชการ (๔)ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารกับส่วนราชการและเอกชน (๕)ให้คำแนะนำหรือเสนอความเห็นในกรณีที่มีปัญหาและอุปสรรคเกี่ยวกับการดำเนินการตามระเบียบนี้ (๖)เชิญบุคลากรใด ๆ มาสอบถามหรือให้ชี้แจงแสดงความเห็นเกี่ยวกับข้อมูลข่าวสาร (๗)ดำเนินการอื่นใดตามที่ประธานกรรมการบริหารมอบหมาย ข้อ๙ การประชุมคณะกรรมการบริหารข้อมูลข่าวสารองค์การบริหารส่วนตำบลบ้านหวดต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุม ถ้าประธานกรรมการหรือรองประธานกรรมการไม่มาประชุมหรือไม่อยู่ในที่ประชุมให้กรรมการที่มาประชุมเลือกกรรมการคนหนึ่งเป็นประธานในที่ประชุม การวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด หมวด ๒ การจัดระบบข้อมูลข่าวสาร ------------ ข้อ๑๐ให้หน่วยงานในองค์การบริหารส่วนตำบลบ้านหวด จัดประเภทข้อมูลที่อยู่ในความรับผิดชอบให้เป็นไปตามกฎหมายว่าด้วยข้อมูลข่าวสารของราชการ กฎหมายอื่นและระเบียบของราชการ ข้อ๑๑ ในการดำเนินงานตามข้อ ๑๐ให้หน่วยงานในองค์การบริหารส่วนตำบลบ้านหวด จัดให้มีเจ้าหน้าที่เพื่อควบคุมดูแล ตรวจสอบติดตามและประสานงานในการดำเนินงานดังกล่าวให้เป็นไปด้วยความเรียบร้อย หมวด ๓ การขอข้อมูลข่าวสารและการอนุญาต ------------ ข้อ๑๒ ให้ส่วนราชการ ข้าราชการพนักงานหรือลูกจ้างของส่วนราชการหรือบุคคลที่ประสงค์จะเข้าตรวจดูศึกษาค้นคว้าหรือขอสำเนาข้อมูลข่าวสารทำหนังสือหรือยื่นคำขอเป็นลายลักษณ์อักษรพร้อมทั้งแสดงเหตุผลและความจำเป็นต่อประธานกรรมการบริหารองค์การบริหารส่วนตำบลบ้านหวด หรือผู้มีอำนาจอนุญาต สำหรับกรณีจำเป็นเร่งด่วนเจ้าหน้าที่ประสานงานอาจขอด้วยวาจาหรือทางโทรสารก็ได้โดยให้แจ้งชื่อ ตำแหน่ง และที่อยู่ของผู้ขอด้วย การขอข้อมูลข่าวสารและการขออนุญาตให้เป็นไปตามหลักเกณฑ์ท้ายระเบียบนี้ ข้อ๑๓การขอข้อมูลข่าวสารตามหมายเรียกพยานเอกสารของศาล ให้นำเสนอประธานกรรมการบริหารหรือกรรมการบริหารผู้ได้รับมอบหมายพิจารณาอนุญาตและให้พนักงานส่วนตำบลผู้รับผิดชอบตั้งแต่ระดับ ๓ ขึ้นไปเป็นผู้รับรองสำเนาข้อมูลข่าวสาร ข้อ๑๔ ข้อมูลข่าวสารใด หากมีกฎหมายระเบียบอื่นหรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารและการอนุญาตจะต้องปฏิบัติตามกฎหมายระเบียบหรือมติคณะรัฐมนตรีดังกล่าวด้วย หมวด ๔ การบริหารข้อมูลข่าวสาร ------------ ข้อ๑๕ให้หน่วยงานในองค์การบริหารส่วนตำบลบ้านหวด รวบรวม จัดเตรียมและจัดให้มีข้อมูลข่าวสารที่ดำเนินการเสร็จแล้วและอยู่ในความรับผิดชอบเพื่อเผยแพร่ขาย จำหน่ายจ่ายแจกตรวจดูและศึกษาค้นคว้าตลอดจนจัดหาและจัดทำสำเนาข้อมูลข่าวสารดังกล่าวตามกฎหมายว่าด้วยข้อมูลข่าวสารของราชการ การบริหารข่าวสารนอกจากที่กล่าวในวรรคหนึ่งให้เป็นไปตามคำแนะนำหรือความเห็นของคณะกรรมการบริหารข้อมูลข่าวสารองค์การบริหารส่วนตำบลบ้านหวด ข้อ๑๖ข้อมูลข่าวสารที่อยู่ระหว่างดำเนินการให้ถือปฏิบัติตามข้อ ๑๕ โดยอนุโลมเว้นแต่เป็นเรื่องลับตามระเบียบว่าด้วยการรักษาความปลอดภัยแห่งชาติ พ.ศ. ๒๕๑๗หรือระเบียบที่คณะรัฐมนตรีกำหนดว่าด้วยการรักษาความลับของราชการหรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการหรือที่ผู้มีอำนาจอนุญาตตามข้อ๑๒เห็นว่าเป็นเรื่องที่ไม่ต้องเปิดเผย ข้อ๑๗ข้อมูลข่าวสารที่มีไว้เพื่อขายหรือจำหน่าย ให้คิดค่าใช้จ่ายต่าง ๆ ตามหลักเกณฑ์ที่คณะกรรมการบริหารข้อมูลข่าวสารองค์การบริหารส่วนตำบลบ้านหวด ข้อ๑๘ การเรียกค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสารให้เป็นไปตามหลักเกณฑ์ที่คณะกรรมการบริหารข้อมูลข่าวสารองค์การบริหารส่วนตำบลบ้านหวดกำหนดโดยความเห็นชอบของคณะกรรมการตามกฎหมายว่าด้วยข้อมูลข่าวสารของราชการ การรับรองสำเนาข้อมูลข่าวสารตามวรรคหนึ่งให้พนักงานที่รับผิดชอบข้อมูลข่าวสารนั้น ตั้งแต่ระดับ ๓หรือเทียบเท่าขึ้นไปเป็นผู้รับรอง โดยลงลายมือชื่อพร้อมทั้งชื่อตัว ชื่อสกุล และตำแหน่งตลอดจนวัน เดือน ปีให้ชัดเจน ทั้งนี้ให้รับรองตามจำนวนที่ผู้ยื่นคำขอขอให้รับรอง ข้อ๑๙รายได้จากการขายหรือจำหน่ายข้อมูลข่าวสารตามข้อ ๑๗ และค่าธรรมเนียมตามข้อ ๑๘ให้ถือเป็นรายได้ขององค์การบริหารส่วนตำบลบ้านหวด ข้อ๒๐การบริการส่งข้อมูลข่าวสารที่เปิดเผยทางโทรสาร ให้ดำเนินการได้เฉพาะกรณีเร่งด่วน ให้คำนึงถึงความสิ้นเปลือง เช่นจำนวนข้อมูลข่าวสาร ระยะเวลาและค่าใช่จ่ายในการส่ง ทั้งนี้ให้หัวหน้าส่วนราชการหรือเทียบเท่าขึ้นไปเป็นผู้พิจารณาอนุมัติ ข้อ๒๑ การบริการข้อมูลข่าวสารให้ดำเนินการให้แล้วเสร็จโดยเร็ว ทั้งนี้ให้ถือปฏิบัติตามระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒ หมวด ๕ สถานที่บริการข้อมูลข่าวสาร ------------ ข้อ๒๒ ให้หน่วยงานในองค์การบริหารส่วนตำบลบ้านหวด ควบคุมดูแลข้อมูลข่าวสารที่อยู่ในความรับผิดชอบให้เป็นไปตามกฎหมายและระเบียบของราชการและจัดสถานที่บริการข้อมูลข่าวสาร คือที่ทำการองค์การบริหารส่วนตำบลบ้านหวด เป็นสถานที่ติดต่อเพื่อขอรับข้อมูลข่าวสารหรือให้คำแนะนำในการติดต่อกับหน่วยงานของรัฐโดยให้มีหน้าที่เพิ่มเติม ดังต่อไปนี้ (๑)ให้บริการข้อมูลข่าวสารที่อยู่ระหว่างดำเนินการของหน่วยงานในองค์การบริหารส่วนตำบลบ้านหวดและข้อมูลข่าวสารที่ดำเนินการเสร็จแล้ว (๒)เป็นศูนย์ประสานงานกับหน่วยงานในองค์การบริหารส่วนตำบลบ้านหวดเพื่อให้บริการข้อมูลข่าวสาร (๓)จัดทำประกาศองค์การบริหารส่วนตำบลบ้านหวด กำหนดสถานที่ติดต่อขอรับข้อมูลข่าวสารขององค์การบริหารส่วนตำบลบ้านหวดเพื่อลงพิมพ์ในราชกิจจานุเบกษา ประกาศณ วันที่ ๑๗ ธันวาคม พ.ศ. ๒๕๔๒ ทวี ศรีเทพ ประธานกรรมการบริหารองค์การบริหารส่วนตำบลบ้านหวด[รก.๒๕๔๓/๔๖ง/๘๑/๘ มิถุนายน ๒๕๔๓]